K-Citymarket on Malmin Novan suurin liike.
**Malmin Nova** on Helsingin Ala-Malmilla sijaitseva kauppakeskus. Kauppakeskus sijaitsee Malmin rautatieaseman välittömässä läheisyydessä, radan vastakkaisella puolella Malmintorin kauppakeskuksesta. Novaa ja Malmintoria yhdistää ratojen yli kulkeva, "Malmin putkeksi" kutsuttu katettu kävelysilta, jota kautta pääsee myös asemalaitureille.

Malmin Novan suurin liike on K-Citymarket. Sen lisäksi kauppakeskuksessa on noin 40 erilaista liikettä, muun muassa Alko, Alepa, Tokmanni, Dressmann, New Hairstore, Normal ja Jysk. Kahviloita ovat Baguette ja Coffee House, ravintoloita korealainen Kiva, Burger King sekä Kotipizza. Malmin Novan kerrospinta-ala on n. 30 000 m², vuokrattava pinta-ala n. 24 000 m².

Malmin Novassa on 690 paikan pysäköintihalli. Katupaikoituspaikkoja on lähiympäristössä noin sata ja lähellä olevassa P1-paikoitushallissa on noin 300 pysäköintipaikkaa.

Historiaa
---------

Malmin Nova juontaa juurensa vuoteen 1987, jolloin Jussi Pajusen perheyhtiö Kauppahuone Pajunen rakennutti Malmille kauppakeskuksen ja avasi siinä uudenlaisen, elintarvikkeisiin erikoistuneen A & P Ostoparatiisin. Kiinteistöön tuli myös muita liikkeitä, kuten Pajusen perustamat lastentarvikeliike JollyP ja omatoimiremontoijille suunnattu Teesi sekä yhä Malmin Novassa toimiva leipomokahvila Baguette. Pian Pajuset myivät perustamansa Alepa-päivittäistavaraketjun S-ryhmälle, mutta jatkoivat liiketoimintaa Malmin Ostoparatiisissa. Vuonna 1990 kauppakeskuksen elintarvikemyymälä siirtyi Keskolle.

Jo alkuperäinen, 1980-luvun lopun "kulutusjuhlista" muistuttava nimi Ostoparatiisi oli herättänyt ivaa ja alkoi pienellä kirjoitettuna merkitä ironisesti mitä tahansa uutta ostoskeskusta. Kun nimi sai Keskolta K-etuliitteen ja muuttui kansan suussa "Kostoparatiisiksi", uudeksi nimeksi otettiin Malmin Nova. Sillä nimellä kauppakeskus avattiin marraskuussa 2000, omistajana edelleen Edv. Pajunen Oy..

Vuonna 2003 Novan tilat kaksinkertaistuivat uuden K-Citymarketin myötä. Laajennusosan on suunnitellut arkkitehtitoimisto Lahdelma & Mahlamäki.

Malmin Novan omistus on vaihdellut taajaan 2000-luvun alun jälkeen. Vuonna 2006 Capmanin rahasto myi Malmin Novan kiinteistösalkkunsa osana ostajaryhmälle, johon kuuluivat islantilainen Samson Properties, Royal Bank of Scotland ja Ari Salmivuoren sijoitusyhtiö Ajanta. Vuonna 2011 omistajina olivat Bron-Cap Property Holding ja Ruokakesko. Vuonna 2018 Malmin Nova siirtyi Savills Investment Managementin hallinnoimalta sijoitusrahastolta suomalaiselle eQ-yhtiölle.

Lähteet
-------

1. 1 2  Etusivu Malminnova.com. Viitattu 18.7.2013.
2. 1 2  Kauppakeskukset (pdf) *Suomen Kauppakeskusyhdistys ry*.  2021. Viitattu 22.7.2021.
3. ↑  Pihlajamaa, Pirjo: Liukkaudentorjunta
ei mennyt putkeen.  *Koillis-Helsingin Lähitieto*, 24.4.2013, s. 3. Artikkelin verkkoversio (PDF). Viitattu 7.2.2023. [vanhentunut linkki]
4. ↑  Kondiittoria. (Baguetten työpaikkailmoitus) *Helsingin Sanomat*, 18.1.1987, s. 81. Näköislehti (maksullinen).
5. ↑  Pajusen Alepa-ketju SOK:lle. Markkinaosuuden nosto maksoi SOKlle 50–60 miljoonaa markkaa.  *Helsingin Sanomat*, 29.10.1987, s. 29. HS Aikakone (tilaajille).
6. ↑  Helenius, K.: Kesko osti Kauppahuone Pajuselta Ostoparatiisin elintarvikepuolen *Helsingin Sanomat*.  2.9.1990. Viitattu 24.8.2019.  (tilaajille)
7. ↑  Ylipormestari kuulee malmilaisia *Koillis-Helsingin Lähitieto*.  11.9.2013.  Arkistoitu 24.8.2019. Viitattu 24.8.2019.
8. ↑  Soininen, Sami: Miksi Kostoparatiisi ei kelpaa?.  *Helsingin Sanomat*, 26.1.1993, s. 15. HS Aikakone (tilaajille).
9. ↑  Kiuru, Kari: Malmin kauppakeskus aloitti toimintansa *Helsingin Sanomat*.  23.11.2000. Viitattu 24.8.2019.
10. ↑  Kauppakeskus Malmin Novan tilat kaksinkertaistuvat – Malmille uusi K-Citymarket (Lehdistötiedote.)  15.10.2002. Kesko. Viitattu 24.8.2019.
11. ↑  Pohjanpalo, Olli: Kauppakeskus Nova laajenee Malmin asemalla *Helsingin Sanomat*.  16.10.2002. Viitattu 24.8.2019.  (tilaajille)
12. ↑  Ruohonen, anna: Islantilaiset haalivat kiinteistöjä Helsingistä *is.fi*.  20.12.2006. Viitattu 24.8.2019.
13. ↑  Santaoja, Tero: Malmin asemakeskuksen toimijakartoitus  5.4.2013. Helsingin kaupunki. Viitattu 23.8.2019.
14. ↑  EQ Acquires Shopping Centre in Helsinki *nordicpropertynews.com*.  25.4.2018. Viitattu 24.8.2019.

Aiheesta muualla
----------------

* Kauppakeskuksen kotisivu